મા પાસે હૈદરાબાદમાં છઠ્ઠા ધોરણમાં ભણવા ગઈ ત્યારથી મારી જે દોડ શરૂ થઈ એ બૅંગ્લોર જેવા શહેરમાં જઈને ચાર ગણી થઈ છે. ગામમાં વિતાવેલું તમારું જીવન ને હૈદરાબાદમાં રહેતી માના જીવનની કોઈ તુલના ન થઈ શકે. કામ કરવાનું અને સાદા ભોજનનો મધુર સ્વાદ લેવાનું તમારું શાંતિપૂર્ણ જીવન ને સામે માનું દરેક મિનિટે ભાગદોડમાં દોડતું જીવન, જે પોતેય જાણતી નથી કે એ શું કરી રહી છે. શું ખાઈ રહી છે. નાની ! તમારા જીવન અને માના જીવનમાં આકાશપાતાળનું અંતર છે. શુગર, બી.પી. જેવી બીમારી જે તમારી પાસે હજુ સુધી પહોંચી પણ નથી એ આ ભાગદોડને કારણે માને વરદાન સમાન પ્રાપ્ત થઈ ગઈ છે.